钦定古今图书集成/历象汇编/庶征典/第167卷 > 《为司农卿宗晋卿进赤嘴山鹊表》李峤
## 钦定古今图书集成/历象汇编/庶征典/第167卷 > 《为司农卿宗晋卿进赤嘴山鹊表》李峤

臣晋卿言：“昨于宿羽亭子园内，捉得赤嘴山鹊一枚，
其鸟有三足，中足有五指，近人相托，爪上有毛，仪观
非常，精彩特异。虽貌在禽类，而名高羽族，鲜毛孕碧，
劲嘴含丹。三足呈休，与黔乌而比孝；五指为瑞，共白
麟而同德。填河未足方其美，绕树无以俪其珍。故使
绿衣翠襟，羞言辨惠；藻翰锦臆，惮称奇伟。将明天子”
之德，遂入虞人之罗。自非睿感潜通，祯符显应，岂能
殊祥毕凑，异物咸臻？旷千古而难逢，超百王而独异。
臣谬参簪笏，忝列葭莩，忭跃之情，实倍恒品。无任喜
庆之至，谨奉表称贺以闻。其《山鹊》谨随表同进。